टी-20: बढ़े हुए मनोबल के साथ उतरेगी टीम इंडिया  
भारतीय टीम का लक्ष्य ईडन गार्डन पर होने वाले एकमात्र ट्वेंटी-20 अंतरराष्ट्रीय मैच में मेहमान टीम को हराकर दौरे का अंत जीत से खत्म करना होगा।
वनडे श्रृंखला में इंग्लैंड को 5.0 से पस्त करने के बाद भारतीय टीम आत्मविश्वास से ओतप्रोत है और अब उसका लक्ष्य ईडन गार्डन पर होने वाले एकमात्र ट्वेंटी-20 अंतरराष्ट्रीय मैच में मेहमान टीम को हराकर दौरे का अंत जीत से खत्म करना होगा।  भारत को इंग्लैंड के दौरे पर क्रिकेट के सभी प्रारूपों में पराजय का मुंह देखना पड़ा था लेकिन महेंद्र सिंह धोनी के धुरंधरों ने इसी टीम के खिलाफ घरेलू श्रृंखला में शानदार वापसी करते हुए वनडे में 5.0 से जीत दर्ज की। भारत ने खेल के सभी विभागों में दबदबा बनाया जिसमें जूनियर और सीनियर खिलाड़ियों ने इंग्लैंड के क्रिकेटरों को घुटने टेकने में अपनी भूमिका निभाई।  अब मुकाबला 2008 आईसीसी विश्व ट्वेंटी-20 चैम्पियन और मौजूदा चैम्पियन के बीच होगा जिसमें इंग्लैंड की टीम भारतीय सरजमीं पर जूझ रही है। आईसीसी की ताजा रैंकिंग में भले ही इंग्लैंड की टीम शीर्ष पर हो लेकिन इससे कोई फर्क नहीं पड़ेगा क्योंकि अगर वे भारत में सम्मान बचाने के लिए अंतिम मौके को नहीं भुना पाए तो यह मायने नहीं रखेगा लेकिन भारतीय टीम इंग्लैंड दौरे से वापस लौटने के बाद एक मिशन पर है और कप्तान धोनी इसे बदला चुकता करने की श्रृंखला नहीं मान रहे हैं।